**PRIJEDLOG POVJERENSTVA ZA STATUT**

**I OPĆE AKTE**

 Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Općine Antunovac („Službeni glasnik Općine Antunovac“ broj 2/13, 3/18, 7/19 i 3/20) Općinsko vijeće Općine Antunovac na svojoj \_\_\_ sjednici održanoj dana \_\_\_\_\_\_\_\_2021. godine, donosi

**STATUTARNU ODLUKU**

**o izmjenama i dopunama**

**Statuta Općine Antunovac**

Članak 1.

 Statut Općine Antunovac („Službeni glasnik Općine Antunovac“ broj 2/13, 3/18, 7/19 i 3/20) mijenja se i dopunjuje prema odredbama ove Odluke.

Članak 2.

 U članku 21. briše se riječ: „lokalnog“.

Članak 3.

 U članku 22. stavku 1. brišu se riječi: „u kojem se bitno mijenjaju uvjeti ili organizacija života građana u Općini, radi prethodnog pribavljanja mišljenja stanovnika o promjeni područja općine“.

 Iza riječi: „zakonom“ dodaju se riječi „i ovim Statutom.“.

 Iza stavka 2. dodaje se stavak 3. koji glasi:

 „Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.

 Na odluke donesene u svezi s referendumom i na referendumu primjenjuju se odredbe Zakona o lokalnoj i područnoj (regionalnoj) samoupravi.“.

Članak 4.

 U članku 23. stavak 1. mijenja se i glasi:

 „Referendum se može raspisati i radi opoziva Općinskog načelnika.“.

 U stavcima 3. i 4. brišu se riječi „i njegovog zamjenika koji je izabran zajedno s njim“.

 Stavak 5. mijenja se i glasi:

 „Ako na referendumu bude donesena odluka o opozivu općinskog načelnika mandat mu prestaje danom objave rezultata referenduma te će se raspisati prijevremeni izbori za općinskog načelnika, a do provođenja prijevremenih izbora dužnost načelnika obnašat će povjerenik kojeg imenuje Vlada Republike Hrvatske.“.

 U stavku 6. brišu se riječi: „i njegovog zamjenika“.

Članak 5.

 Iza članka 27., a ispred članka 28. u podnaslovu 2. briše se riječ „ **MJESNI**“.

Članak 6.

 Članak 28. mijenja se i glasi:

 „Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine te raspravljanja o potrebama i interesima građana od lokalnog značenja u skladu sa zakonom i ovim Statutom.

 Zborove građana može sazvati Općinsko vijeće te općinski načelnik radi raspravljanja i izjašnjavanja građana o pitanjima od značenja za Općinu, za cijelo područje ili za dio područja Općine, pojedina naselja ili dijelove naselja na području Općine.

 Mišljenje dobiveno od zbora građana je savjetodavno za Općinsko vijeće i općinskog načelnika.“.

Članak 7.

 Članak 29. mijenja se i glasi:

 „Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Općine od lokalnog značenja, u skladu sa zakonom i ovim Statutom.

 O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u Općini te dati odgovor podnositeljima najkasnije u roku od tri mjeseca od zaprimanja prijedloga.

 Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.“.

Članak 8.

 U članku 33. dodaje se novi stavak 6. koji glasi:

 „Članu Općinskog vijeća Općine Antunovac kojega je Općinski načelnik imenovao za privremenog zamjenika Općinskog načelnika mandat miruje po sili zakona od dana kada je Općinski načelnik onemogućen obavljati svoju dužnost zbog odsutnosti ili drugih razloga spriječenosti.“.

 Dosadašnji stavci 6. i 7. postaju stavci 7. i 8.

 Dodaje se novi stavak 9. koji glasi:

 „Iznimno, ograničenje iz prethodnog stavka ovog članka ne primjenjuje se u slučaju nastavljanja obnašanja dužnosti člana predstavničkog tijela kojemu je mandat mirovao zbog razloga utvrđenog stavkom 6. ovoga članka.“.

Članak 9.

U članku 37. u stavak 1. točka 4. brišu se riječi: „ i njegovog zamjenika“.

Članak 10.

 Članak 49. mijenja se i glasi:

 „Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

 Odluku o imenovanju privremenog zamjenika iz reda članova Općinskog vijeća, općinski načelnik može promijeniti tijekom mandata.

 Zamjenik općinskog načelnika iz stavka 1. ovoga članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.

 Ako zbog okolnosti iz stavka 1. ovoga članka nastupi prestanak mandata općinskog načelnika, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

 Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 4. ovoga članka danom stupanja na snagu rješenja o imenovanju povjerenika Vlade Republike Hrvatske.“.

Članak 11.

 Članak 50. mijenja se i glasi:

 „ Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

 Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

 Pri obavljanju povjerenih poslova privremeni zamjenik je dužan pridržavati se uputa Općinskog načelnika, kojemu time ne prestaje odgovornost za njihovo obavljanje.“.

Članak 12.

 Članak 51. mijenja se i glasi:

 „Općinski načelnik može odlučiti hoće li dužnost obavljati profesionalno ili volonterski.

Ukoliko općinski načelnik obavlja dužnost volonterski, ne može promijeniti način obavljanja dužnosti u godini održavanja redovnih lokalnih izbora.“.

Članak 13.

 U članku 52. stavku 1. brišu se riječi: „i njegovom zamjeniku“.

 Mijenja se stavak 2. tako da sada glasi:

 „Ako prije isteka mandata prestane mandat općinskom načelniku, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.“.

 Stavak 3. mijenja se i glasi:

 „Ako na referendumu bude donesena odluka o opozivu općinskog načelnika, mandat mu prestaje danom objave rezultata referenduma, a do provođenja prijevremenih izbora dužnost načelnika obnašat će povjerenik kojeg imenuje Vlada Republike Hrvatske.“.

Članak 14.

 U članku 68. stavku 5. brišu se riječi „i njegovog zamjenika koji je izabran zajedno s njim“.

Članak 15.

 Iza članka 68. dodaju se članci 68.a, 68.b i 68.c koji glase:

„Članak 68.a

 Ako do isteka roka privremenog financiranja nije donesen proračun u slučaju kada je općinski načelnik onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika iz članka 49. ovoga Statuta.

Članak 68.b

 Kada je u Općini konstituirano novoizabrano Općinsko vijeće nakon provedenih prijevremenih izbora, do donošenja proračuna Općine financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 68.c

 Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Ako Visoki upravni sud Republike Hrvatske u postupku ocjene zakonitosti općeg akta ukine proračun Općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u “Narodnim novinama”. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.“.

Članak 16.

 U članku 69. iza stavka 3. dodaju se stavci 4. i 5. koji glase:

 „Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

 Objava informacija iz stavka 4. ovog članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.“.

PRIJELAZNE I ZAVRŠNE ODREDBE

Članak 17.

 Svi članovi Općinskog vijeća zatečeni na dužnosti u trenutku stupanja na snagu ovoga Statuta, kao i zamjenik Općinskog načelnika, nastavljaju s obavljanjem dužnosti do isteka tekućeg mandata, sukladno zakonu.

Članak 18.

 Odluke i drugi akti opći akti doneseni na temelju Statuta Općine Antunovac („Službeni glasnik Općine Antunovac“ broj 2/13, 3/18, 7/19 i 3/20) uskladit će se s odredbama ovog Statuta i zakona kojim se uređuje pojedino područje.

Članak 19.

 Ova Statutarna odluka stupa na snagu osmog dana od dana objave u „Službenom glasniku Općine Antunovac“, osim članaka 4., 8., 9., 10., 11., 12., 13., 14. i 15. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

KLASA: 041-01/13-01/01

URBROJ: 2158/02-01-21-11

U Antunovcu, 05. veljače 2021. godine

 Povjerenstvo za statut i opće akte

 Thomas Kovačević, predsjednik\_\_\_\_\_\_\_\_\_\_\_\_\_\_\_\_\_\_\_\_\_\_

 Ivan Doktor, član\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Zlatko Matijević, član\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_